ΓΡΑΠΤΗ ΕΡΩΤΗΣΗ E-0425/98 υποβολή: Graham Watson (ELDR) προς την Επιτροπή (24 Φεβρουαρίου 1998)

Θέμα: Το σφάλμα της χιλιετίας (The Millenium Bug)

Πόσο υπολογίζει η Επιτροπή ότι θα στοιχίσει η πρόληψη των συνεπειών του σφάλματος της χιλιετίας σε όλα τα θεσμικά όργανα της ΕΕ;

Κοινή απάντηση του κ. Liikanen εξ ονόματος της Επιτροπής στις γραπτές ερωτήσεις E-0422/98 και E-0425/98 (3 Απριλίου 1998)

Η Επιτροπή ανησυχεί σχετικά με την ευπροσβλητότητα των επιχειρήσεων, των υποδομών και των δημοσίων διοικήσεων, έναντι του προβλήματος ηλεκτρονικών υπολογιστών του έτους 2000, καθώς και για τις πιθανές συνέπειες για τους καταναλωτές. Η Επιτροπή εξέδωσε ανακοίνωση ((COM(1998)102. )) για να αντιληφθούν οι ενδιαφερόμενοι το πρόβλημα και όρισε τα μέτρα που θα πρέπει να ληφθούν για την αντιμετώπιση των ζητημάτων που σχετίζονται με το έτος 2000. Για να συμπληρώσει τις δραστηριότητες που αναλαμβάνονται από τον ιδιωτικό τομέα και τα κράτη μέλη, η Επιτροπή άρχισε να εφαρμόζει ορισμένες δραστηριότητες επί του θέματος αυτού, σε στενή συνεργασία με δραστηριότητες που αφορούν τον αντίκτυπο του ευρώ στην ΤΠ.

Δημιουργήθηκε μια διυπηρεσιακή ομάδα ειδικών καθηκόντων (task force) εντός της Επιτροπής, για να αντιμετωπίσει τον αντίκτυπο επί των εσωτερικών συστημάτων, τόσο του έτους 2000 όσο και της μετάβασης στο ευρώ, και οι εργασίες προχωρούν. Δεδομένης της σημασίας του ζητήματος, η task force, θα διευθύνεται από ομάδα εργασίας προεδρευόμενη στο ανώτατο επίπεδο από την Επιτροπή.

Για να ενισχυθεί η γενική συνειδητοποίηση και κινητοποίηση, οργανώθηκαν εκτεταμένες διαβουλεύσεις με το δημόσιο και ιδιωτικό τομέα το 1997, ώστε να εντοπιστούν οι κυριότερες προτεραιότητες για δράση και ο ρόλος των επιχειρήσεων, των ενώσεων, των διοικήσεων και της ίδιας της Κοινότητας.

Η Επιτροπή θα ενθαρρύνει και θα διευκολύνει την ανταλλαγή πληροφοριών και εμπειριών για τις πρωτοβουλίες σχετικά με το 2000 που θα αναληφθούν από τα κράτη μέλη και τις ευρωπαϊκές ενώσεις, ώστε να διαπιστωθεί πώς μπορούν να γίνουν συνεργασίες, ώστε να περιοριστεί η άσκοπη επανάληψη προσπαθειών και να αυξηθεί ο συνολικός αντίκτυπος.

Η Επιτροπή θα είναι σε επαφή με τους ευρωπαϊκούς και διεθνείς οργανισμούς, που είναι αρμόδιοι για τη ρύθμιση ή εποπτεία των τομέων υποδομής, με σημαντική διασυνοριακή επίδραση (χρηματοοικονομικός τομέας, τηλεπικοινωνίες, ενέργεια, μεταφορές) ώστε να ανταλλαγούν πληροφορίες σχετικά με τις αντίστοιχες δραστηριότητες και να διαπιστωθεί που μπορεί να απαιτείται συνεργασία.

H Επιτροπή διατηρεί ένα χώρο Web σχετικά με το πρόβλημα του έτους 2000 για τους ηλεκτρονικούς υπολογιστές και τον αντίκτυπο του ευρώ στην ΤΠ (http://www.ispo.cec.be/y2keuro). Ο χώρος αυτός παρέχει πρόσβαση σε πληροφορίες σχετικά με δραστηριότητες σε διάφορους οικονομικούς τομείς και κράτη μέλη, σημεία παροχής συμβουλών για συγκεκριμένες πλευρές του προβλήματος, και κόμβους προς άλλους χώρους Web καθώς και προς όλα τα έγγραφα και τις εκθέσεις που έχουν παραχθεί από την Επιτροπή για το θέμα αυτό.

Η Επιτροπή θα συζητήσει το θέμα του έτους 2000 και τις επιπτώσεις του μέσω όλων των καταλλήλων επαφών που διατίθενται στη βιομηχανία και τα κράτη μέλη. Ειδικότερα, θα δοθεί προσοχή στον αντίκτυπο και στην προπαρασκευή των τομέων υποδομής, τον αντίκτυπο στους καταναλωτές και τις μικρομεσαίες επιχειρήσεις (ΜΜΕ), και το δυνητικό αντίκτυπο στη λειτουργία της εσωτερικής αγοράς, συμπεριλαμβανόμενης της οικονομικής και νομισματικής ένωσης.

Η Επιτροπή, μαζί με τα κράτη μέλη, θα παρακολουθήσει την πρόοδο, θα ανταλλάξει πληροφορίες, και θα επισημάνει τη καλύτερη τακτική κατά τις τακτικές εκθέσεις που θα υποβάλει στο Συμβούλιο σχετικά με την πρόοδο της Κοινότητας όσον αφορά το θέμα της ετοιμότητας για το έτος 2000 και τα σχετικά ζητήματα.

Η Επιτροπή θα εξετάσει, στο πλαίσιο των πολιτικών της, όπως εκείνες που αφορούν τη βιομηχανία, τις ΜΜΕ, τους καταναλωτές και την κατάρτιση, κατά πόσο θα μπορούσε να υπάρξει μια περαιτέρω συμβολή στη συνειδητοποίηση και αντιμετώπιση των συνδεομένων με το έτος 2000 προβλημάτων.

Στην Επιτροπή, το αποκαλούμενο «πρόβλημα της χιλιετίας» το χειρίζεται η Διεύθυνση Πληροφορικής όσον αφορά τις κεντρικές του πλευρές και κάθε γενική διεύθυνση όσον αφορά τα οικεία συστήματα πληροφορικής. Από τα μέσα του 1996, η συνειδητοποίηση του προβλήματος τους έτους 2000 προωθείται συνεχώς από τη Διεύθυνση Πληροφορικής στο εσωτερικό της Επιτροπής. Στις αρχές του 1997, συστάθηκαν ομάδες εργασίας για την υποστήριξη της ανάλυσης και των λύσεων που θα πρέπει να δοθούν στα εντοπισθέντα προβλήματα. Το 1997 καθορίστηκε, επίσης, το πεδίο εφαρμογής του σχεδίου και διατέθηκαν οι απαραίτητοι πόροι. Το 1998 θα αποτελέσει το έτος εντοπισμού και επίλυσης των πιθανών προβλημάτων και το 1999 θα είναι το κρίσιμο έτος για τη δοκιμή και εφαρμογή των λύσεων. Το σχέδιο ( Έτος 2000) στο εσωτερικό της Επιτροπής ακολουθεί την κατά φάσεις προσέγγιση, που εφαρμόζεται ευρέως στον ιδιωτικό και τον δημόσιο τομέα συμπεριλαμβανομένων των μέτρων αντιμετώπισης των κινδύνων.

Σε ό,τι αφορά τη συνεργασία σε διοργανικό επίπεδο, στα τέλη του 1997, συστάθηκε μια ομάδα επαφών μεταξύ των υπηρεσιών πληροφορικής των διαφόρων οργάνων. Η ομάδα αυτή ακολουθεί την ίδια προσέγγιση με εκείνη που εφαρμόζεται στο εσωτερικό της Επιτροπής και το χρονοδιάγραμμα των διαφόρων μέτρων σχεδιάζεται κατά τρόπο ώστε να είναι δυνατή η επίλυση του προβλήματος ταυτόχρονα σε όλα τα όργανα. Οι εξελίξεις επανεξετάζονται συστηματικά από τη διοργανική επιτροπή πληροφορικής και θα λαμβάνονται τα απαραίτητα μέτρα, όποτε και εαν χρειάζεται, για να αντιμετωπίζονται ειδικά προβλήματα.

Όσον αφορά το κόστος του όλου εγχειρήματος, το πρόβλημα της χιλιετίας δεν πρέπει να θεωρείται μόνο ως ένας τεχνικός κίνδυνος που διατρέχουν οι ηλεκτρονικοί υπολογιστές και τα συστήματα πληροφορικής, αλλά θα πρέπει να εκλαμβάνεται ως μια ευκαιρία επανασχεδιασμού των τομέων που συνδέονται με την τεχνολογία των πληροφοριών. Έχουν ήδη συντελεστεί αλλαγές (εκσυγχρονισμός των υποδομών, ανανέωση των συστημάτων πληροφορικής ή μετάβαση σε πακέτα λογισμικού) οι οποίες δεν ήταν εξ ολοκλήρου αναμενόμενες με βάση το προηγούμενο χρονοδιάγραμμα. Είναι εξαιρετική δύσκολη η διάκριση μεταξύ επενδύσεων ΤΠ που απαιτούνται λόγω εκσυγχρονισμού, συμμόρφωσης ή συντήρησης.. Παρόλο που το πρόβλημα του έτους 2000 και η εισαγωγή του ευρώ δεν μπορούν να συγκριθούν ως προς τους τρόπους αντιμετώπισής τους, η διαδικασία για τον εκσυγχρονισμό

ενός συστήματος πληροφορικής προκειμένου να προσαρμοστεί στο έτος 2000 και στο ευρώ γίνεται ταυτόχρονα και από τους ίδιους ανθρώπους. Για το λόγο αυτό, θα είναι ιδιαίτερα δύσκολο και δαπανηρό να αποσυνδεθεί το κόστος των δυο μεταρρυθμίσεων. Πράγματι, η προσαρμογή των συστημάτων πληροφορικής στο έτος 2000 άρχισε ήδη στην Επιτροπή το 1996 και συνεχίστηκε το 1997 και 1998. Συμπεριλήφθηκε κατά κύριο λόγο, στο συνολικό κόστος συντήρησης και εκσυγχρονισμού των προϋπολογισμών των εξοπλισμών και για το λόγο αυτό το κόστος της δεν μπορεί να προσδιοριστεί επακριβώς.